Document ID: 32003D0761

32003D0761
L 273/28
JURNALUL OFÍCIAL AL UNIUNII EUROPENE
DECIZIA COMISIEI
din 15 octombrie 2003
de stabilire a condițiilor speciale care reglementează importurile de produse pescărești provenind din Emiratele Arabe Unite
[notificată cu numărul C(2003) 3647]
(Text cu relevanță pentru SEE)
(2003/761/CE)
COMISIA COMUNITĂȚILOR EUROPENE,
având în vedere Tratatul de instituire a Comunității Europene,
având în vedere Directiva 91/493/CEE a Consiliului din 22 iulie 1991 de stabilire a condițiilor de sănătate pentru producerea și introducerea pe piață a produselor pescărești (1), astfel cum a fost modificată ultima dată prin Regulamentul (CE) nr. 806/2003 (2), în special articolul 11,
întrucât:
(1)
O inspecție a fost efectuată în numele Comisiei în Emiratele Arabe Unite pentru verificarea condițiilor în care produsele pescărești sunt produse, depozitate și expediate către Comunitate.
(2)
Normele de inspecție sanitară și de supraveghere a produselor pescărești definite de legislația din Emiratele Arabe Unite pot fi considerate echivalente celor prevăzute de Directiva 91/493/CEE.
(3)
În special, „Department for Food and Environmental Control (DFEC) of the General Secretariat of the Municipalities” este în măsură să verifice în mod eficient punerea în aplicare a legislației în vigoare.
(4)
DFEC a garantat oficial că se respectă standardele privind inspecțiile sanitare și supravegherea produselor pescărești, așa cum sunt enunțate la capitolul V din anexa la Directiva 91/493/CEE, și că se aplică condiții de igienă echivalente celor stabilite de directiva menționată anterior.
(5)
Trebuie stabilite norme detaliate în ceea ce privește produsele pescărești importate în Comunitate din Emiratele Arabe Unite, în conformitate cu Directiva 91/493/CEE.
(6)
De asemenea, se impune întocmirea unei liste cu unități, nave-fabrică și antrepozite frigorifice autorizate, precum și a unei liste cu nave frigorifice echipate în conformitate cu Directiva 92/48/CEE a Consiliului din 16 iunie 1992 de stabilire a normelor minime de igienă care se aplică produselor derivate din pește obținute la bordul anumitor nave, conform prevederilor articolului 3 alineatul (1) litera (a) punctul (i) din Directiva 91/493/CEE (3). Aceste liste trebuie întocmite pe baza unei comunicări făcute de DFEC către Comisie.
(7)
Prezenta decizie trebuie aplicată după patruzeci și cinci de zile de la data publicării pentru a garanta perioada de tranziție necesară.
(8)
Măsurile prevăzute de prezenta decizie sunt conforme cu avizul Comitetului permanent pentru lanțul alimentar și sănătatea animală,
ADOPTĂ PREZENTA DECIZIE:
Articolul 1
„Department for Food and Environmental Control (DFEC) of the General Secretariat of the Municipalities” este autoritatea competentă din Emiratele Arabe Unite desemnată pentru verificarea și certificarea conformității produselor pescărești cu cerințele Directivei 91/493/CEE.
Articolul 2
Produsele pescărești din Emiratele Arabe Unite importate în Comunitate sunt conforme cu dispozițiile articolelor 3, 4 și 5.
Articolul 3
(1) Fiecare lot este însoțit de un certificat de sănătate animală original numerotat, în conformitate cu modelul din anexa I, având o singură pagină și completat, semnat și datat în mod corespunzător.
(2) Certificatul este redactat în cel puțin una din limbile oficiale ale statului membru în care au loc controalele.
(3) Pe certificat sunt menționate numele, funcția și semnătura reprezentantului DFEC, precum și ștampila acesteia, într-o culoare diferită de cea a celorlalte mențiuni.
Articolul 4
Produsele pescărești provin din unitățile, navele-fabrică sau antrepozitele frigorifice autorizate, sau de pe navele frigorifice înregistrate, enumerate la anexa II.
Articolul 5
Toate coletele poartă mențiunea „EMIRATELE ARABE UNITE” și numărul de autorizare/înregistrare a unității, navei-fabrică, antrepozitului frigorific sau a navei frigorifice de origine, cu caractere de neșters, cu excepția produselor pescărești congelate în vrac și destinate fabricării conservelor.
Articolul 6
Prezenta decizie se aplică de la 8 decembrie 2003.
Articolul 7
Prezenta decizie se adresează statelor membre.
Adoptată la Bruxelles, 15 octombrie 2003.

Labels: 0
3
18
6